次韵伯尹登嚴子陵釣臺
作者：周紫芝
朝代：宋

paragraphs: 明光宫中梟夜鳴，漢鼎何人窺重輕。
老髗未汙屬鏤血，四海掩鼻愁羶腥。
當時避地豈得已，巖棲水宿俱非情。
誰知舉世無真隱，此意獨高嚴子陵。
一鈎明月滿蓑雨，桃花水漲春江平。
生涯頗似玄真子，端欲釣魚非釣名。
故人巳作飛龍起，猶着羊裘釣烟水。
異時侯霸豈其儔，未可輕將袞衣比。
心知不爲世人屈，無故不作三公耳。
富貴浮雲只眼前，執戟長憐子揚子。
丈夫名節倘未立，安用區區識奇字。